Buckinghamshire
Store norske leksikon,Geografi,Verdens geografi,Europa,Storbritannia og Nord-Irlands geografi
Buckinghamshire er et fylke og tidligere grevskap i Storbritannia, England, i det sørlige Midlands, nordvest for London. Det strekker seg fra Themsen i sør gjennom kalkryggene Chiltern Hills til den fruktbare Aylesburysletta og lavlandet rundt elven Ouse. Fylket hadde 546 000 innbyggere i 2019 og et areal på 1565 kvadratkilometer. Administrasjonssenteret er Aylesbury.
Fram til begynnelsen av 1900-tallet var jordbruket den dominerende næringsveien i hele fylket, men er i dag konsentrert til de nordlige deler med produksjon av melk og grønnsaker for London-markedet. Den sørøstlige del er i økende grad blitt integrert i London-regionen, med sterk vekst både i antall innbyggere og arbeidsplasser. Avstanden til London gjør det mulig for mange pendlere å bosette seg i idylliske omgivelser, og omtrent halvparten av arbeidsstyrken jobber utenfor fylket. Les mer i Store norske leksikon England – lokale myndigheter Storbritannia